钦定古今图书集成/明伦汇编/闺媛典/第175卷 > 朱恺妻马氏〈陆氏附〉
## 钦定古今图书集成/明伦汇编/闺媛典/第175卷 > 朱恺妻马氏〈陆氏附〉

按《云南通志》：马氏，朱恺妻。恺为曲靖卫千户，蚤亡。子
茂，未袭职而死，遗孙臣在襁褓。马曰：“予丧所，天托命
于子。子今复丧，犹幸有孙，苟死弗顾，朱祀其斩矣。”遂
抚臣。及长，娶陆氏，为同卫陆林女，家日窘，朝夕不给。
里戚助臣得袭祖官。未几，臣又夭。或以家贫无依，讽
夺陆志，陆泣告曰：“夫亡，恨不速死，为祖姑在耳。”矢志
纴绩供养。越数年马没，陆哀恸几死，苦节弥坚。先是，
嘉靖己亥，有司尝旌马氏节。至是复表其门曰《双节》。